Blå blok vil rydde op i den regelbyrde, som rammer bankerne. Det skal gøre det lettere for virksomheder at låne penge og skabe vækst.

Jakob Martini, f. 1977, er journalist på Finans, hvor han dækker banker, pension og realkredit. Han har beskæftiget sig med forskellige grene af erhvervsjournalistikken i en årrække. På dagbladet Børsen har han siden 2008 dækket klima og kultur ud fra en pengevinkel. I 2012 blev han en del af Børsens finansredaktion, inden han skiftede til Finans i september 2014. Jakob gør en dyd ud af at trække svært gennemskuelige problemstillinger frem i lyset. På finansområdet har det bl.a. ført til lovændringer og øget kontrol omkring investeringsforeninger og pensionsselskaber. Jakob er desuden erklæret rock-nørd, elsker sine vinylplader og kan tale længe og indgående om Manchester United.

Christian Sehested, f. 1982, er journalist på Finans med den finansielle sektor som stofområde. Han er uddannet ved Danmarks Journalisthøjskole i Aarhus med en kort afstikker til University of Missouri i USA. Efter praktiktiden på Børsen 2009-2010 var han i årene 2011-2014 journalist på det dengang nystartede, JP/Politiken-ejede finansmedie FinansWatch. Også her havde han primært banker som stofområde. I april 2014 blev han en del af erhvervsredaktionen på Jyllands-Posten. Privat en semihabil kok, inhabil fodboldspiller, ukvalificeret men ivrig ønolog og habituel vinder af spil baseret på paratviden.

Der skal skrues ned for reguleringen af de danske pengeinstitutter, hvis regeringsmagten skifter efter valget. Sådan lyder det fra centrale erhvervspolitikere i både Venstre, Konservative og Dansk Folkeparti.

»Vi er meget opmærksomme på, hvordan man kan gøre livet lettere for pengeinstitutterne,« siger erhvervsordfører Brian Mikkelsen (K).

Han mener, at det er blevet så komplekst at drive bank, at det går ud over væksten, fordi det bremser udlånet til virksomheder.

»Det er jo ikke bare en sektor, som man her er meget indgribende overfor. Det er et helt samfund, som kan mærke det,« siger Brian Mikkelsen.

Samme melding lyder fra erhvervsordførerne Kim Andersen i Venstre og Hans Kristian Skibby i Dansk Folkeparti. De er utilfredse med, at Danmark i de senere år er gået hårdere til værks mod bankerne end landene omkring os. De står klar til at gennemføre en undersøgelse af, hvor der specifikt kan slækkes på kravene til bankerne, hvis de borgerlige vinder valget.

»Vi skal ikke overimplementere regler fra EU, og vi skal heller ikke indføre dem hurtigere end nødvendigt, medmindre vi kan se en klar fordel i det,« siger Kim Andersen.

Det er jo ikke bare en sektor, som man her er meget indgribende overfor. Det er et helt samfund, som kan mærke det. Brian Mikkelsen, erhvervsordfører for De Konservative

Erhvervs- og vækstminister Henrik Sass Larsen (S) erkender, at der kan være steder, hvor der er indført unødigt meget bureaukrati for bankerne. Han vil gerne være med til at se lovgivningen efter i sømmene med henblik på at lette administrationen, men han ville ikke slække den generelle linje.

»Den finansielle sektor er kreativ og dygtig og producerer mange værdier, men de skal helst ikke kunne påføre det øvrige samfund så massive tab, som det skete sidst,« siger Henrik Sass Larsen.

SF afviser alle former for mildere regulering.

»I mine øjne er den nuværende regulering faktisk for lempelig, fordi man har måttet tage hensyn til udsatte banker. Det er rimeligt nok, at det tager lidt tid at leve op til kravene. Man må bare sige, at der er et klart behov for regulering af den her sektor,« siger SF's erhvervsordfører Jonas Dahl.

Finans har talt med en række banker, der mener, at de er ramt af et unødvendigt regeltyrani. Formanden for brancheorganisationen Lokale Pengeinstitutter, Claus E. Petersen fra Den Jyske Sparekasse, bekræfter, at det suger ressourcer ud af bankerne.

»Der bliver bundet flere og flere ressourcer i kontrol- og dokumentationsfunktioner. Det er efterhånden det, som nogle vil kalde ost med ost på,« siger han.

Denne artikel er en oplåst abonnementsartikel. Ønsker du fuld adgang til alle øvrige artikler i Finans’ abonnementsunivers, kan du helt uforpligtende få 40 dages gratis adgang ved at klikke her.